钦定古今图书集成/明伦汇编/氏族典/第059卷 > 徐溥
## 钦定古今图书集成/明伦汇编/氏族典/第059卷 > 徐溥

按《明外史徐溥传》：“溥字时用，宜兴人。祖鉴，琼州知府，
有惠政。溥，景泰五年进士及第，授编修。天顺初，兼司
经局校书，侍东宫讲读。宪宗立，擢左庶子兼侍讲，直
经筵，再迁太常卿，兼学士。成化十五年，拜礼部右侍
郎，寻转左侍郎。久之，改吏部。孝宗嗣位，兼文渊阁大
学士，参与机务。旋进礼部尚书。弘治五年，刘吉罢，溥”
为首辅。帝后视朝渐晏，溥等常以为言。帝虽纳之，已
复如故。中官李广以烧炼斋醮被宠，溥等上疏极论。
帝感其言，御文华殿召见，授以诸司题奏。溥等拟旨
上，帝应手改定，既毕，赐茶而退。自成化间，宪宗召对
彭时、商辂后，至此始再见，举朝诩为盛事。溥屡加至
少傅、太子太傅。年七十九，乞休，优诏不允。及东宫出
阁，复加少师、太子太傅，进华盖殿。三疏乞休，始许之。
逾年卒，赠太师，谥文靖。溥仪度详雅，温易可亲。刘吉
恣睢之后，填以安静。斥异端，抑权幸，汲引人士，称贤
相焉。